**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO**

**„DĖL PRITARIMO KLAIPĖDOS MIESTO** **dalyvavimui 2022 metų europos sĄjungos veiksmuose „Europos kultūros sostinė“**

**1. Sprendimo projekto esmė.**

Šiuo sprendimo projektu prašoma pritarti Klaipėdos miesto dalyvavimui 2022 metų Europos sąjungos veiksmuose „Europos kultūros sostinė“ ir įpareigoti Klaipėdos miesto savivaldybės administraciją iki 2016 m. gegužės 24 d. parengti paraišką nacionalinei atrankai 2022 metų Europos kultūros sostinės vardui gauti.

**2. Priežastys ir kuo remiantis parengtas sprendimo projektas.**

Lietuvos Respublikos Kultūros ministerija 2015 m. liepos 20 d. paskelbė kvietimą Lietuvos miestams dalyvauti nacionalinėje atrankoje 2022 metų Europos kultūros sostinės vardui gauti.

Kultūros ministerija yra vadovaujančioji institucija, atsakinga už atrankos procedūrą atrenkant Lietuvos miestą, kuriam 2022 m. būtų suteiktas Europos kultūros sostinės vardas.

Kvietimas miestams teikti paraiškas yra grindžiamas Europos Parlamento ir Tarybos sprendimu Nr. 445/2014/ES, kuriuo nustatomi Europos Sąjungos veiksmai, susiję su Europos kultūros sotinėmis 2020-2033 metais. Paskelbtame kvietime yra apžvelgiami kriterijai, kurie bus taikomi vertinant miestų paraiškas, pateikiama informacija apie atrankos procedūrą ir atranką vykdysiančią Europos sąjungos ekspertų grupę.

Lietuvos miestai, norintys pateikti paraišką 2022 metų Europos kultūros sostinės vardui gauti, turi atsiliepti į šį kvietimą anglų ir lietuvių kalbomis užpildydami kvietimo 1 priede pateikiamą paraiškos formą ir 2 priede pateikiamą sąžiningumo deklaraciją.

Paraiškos privalo būti išsiųstos Kultūros ministerijai ne vėliau kaip iki 2016 m. gegužės 24 d.

Paraiškoje pateikta miesto programa yra ilgalaikis 6–7 metus trunkantis įsipareigojimas, kuriam yra būtinas politinis sutarimas nacionaliniu, regioniniu ir miesto lygmeniu, bei ilgalaikės nuoseklios pastangos, užtikrinančios ne tik paraiškos ir programos parengimą bei jos įgyvendinimą, bet ir veiklos tęstinumo užtikrinimą Europos kultūros sostinės metams pasibaigus.

Sprendimo projektas parengtas vadovaujantis Lietuvos Respublikos vietos savivaldos įstatymo 6 straipsnio 13 punktu (gyventojų bendrosios kultūros ugdymas ir etnokultūros puoselėjimas (dalyvavimas kultūros plėtros projektuose, muziejų, teatrų, kultūros centrų ir kitų kultūros įstaigų steigimas, reorganizavimas, pertvarkymas, likvidavimas ir jų veiklos priežiūra, savivaldybių viešųjų bibliotekų steigimas, reorganizavimas, pertvarkymas ir jų veiklos priežiūra), 38 punktu (sąlygų verslo ir turizmo plėtrai sudarymas ir šios veiklos skatinimas),16 straipsnio 2 dalies 40 punktu (savivaldybės strateginių plėtros ir veiklos planų, savivaldybės atskirų ūkio šakų (sektorių) plėtros programų tvirtinimas ir ataskaitų dėl jų įgyvendinimo išklausymas ir sprendimų dėl jų priėmimas), „Klaipėdos miesto savivaldybės 2015–2020 metų kultūros kaitos gairėmis“, kurioms pritarta Klaipėdos miesto savivaldybės tarybos 2015 m. sausio 29 d. sprendimu Nr. T2-7 „Dėl pritarimo Klaipėdos miesto savivaldybės 2015–2020 metų kultūros kaitos gairėms“ (įtvirtintas siekis 2015–2016 m. laikotarpiu parengti paraišką nacionaliniam konkursui dėl Europos kultūros sotinės statuso suteikimo Klaipėdai 2022) ir 2015 m. liepos 20 d. Lietuvos Respublikos kultūros ministro įsakymu Nr. ĮV-486 patvirtinto kvietimo „Kvietimas teikti paraiškas dalyvauti 2022 m. Europos sąjungos veiksmuose „Europos kultūros sostinė“ Lietuvos respublikoje 24.1. punktu (paraiška yra visapusiškai ir tvirtai remiama politiniu lygmeniu ir jos atžvilgiu yra įsipareigojusios vietos, regioninės ir nacionalinės valdžios institucijos).

**3. Kokių rezultatų laukiama.**

Pritarus šiam sprendimui, bus pritarta Klaipėdos miesto dalyvavimui 2022 metų Europos sąjungos veiksmuose „Europos kultūros sostinė“ ir iki 2016 m. gegužės 24 d. bus parengta paraiška nacionalinei atrankai 2022 metų Europos kultūros sostinės vardui gauti.

**4. Lėšų poreikis sprendimo įgyvendinimui.**

Klaipėdos miesto savivaldybės Miesto kultūrinio savitumo puoselėjimo bei kultūrinių paslaugų gerinimo programoje (Nr. 8) yra planuojama 20 000 Eur. pasirengimui Europos kultūros sostinės 2022 konkursui (Užmokesčiui išoriniams ekspertams (12 000), paraiškos vertimo paslaugoms (2000), konferencijos miesto meno bendruomenei organizavimo paslauga (2000), projekto pristatymo visuomenei renginių organizavimo paslauga (4000).

**5. Galimos teigiamos ar neigiamos sprendimo priėmimo pasekmės.**

Galimos tik teigiamos pasekmės.

PRIDEDAMA:

1. 2015 m. sausio 29 d. Klaipėdos miesto savivaldybės tarybos sprendimu Nr. T2-7 patvirtintos Klaipėdos miesto savivaldybės 2015-2020 metų kultūros kaitos gairės, 7 lapai.
2. 2015 m. liepos 20 d. Lietuvos Respublikos kultūros ministro įsakymas Nr. ĮV-486 „Dėl kvietimo teikti paraiškas dalyvauti 2022 metų Europos sąjungos veiksmuose „Europos kultūros sostinė“ Lietuvos Respublikoje patvirtinimo“, 19 lapai.

Kultūros skyriaus vyr. specialistė,

atliekanti kultūros skyriaus vedėjo funkcijas Karolina Paškevičienė